32000R0812
L 100/3
JURNALUL OFÍCIAL AL UNIUNII EUROPENE
REGULAMENTUL (CE) NR. 812/2000 AL CONSILIULUI
din 17 aprilie 2000
de modificare a Regulamentului (CE) nr. 1626/94 de adoptare a unor măsuri tehnice de conservare a resurselor de pește în Marea Mediterană și a Regulamentului (CE) nr. 850/98 pentru conservarea resurselor de pescuit prin măsuri tehnice de protecție a puietului de organisme marine
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social (2),
întrucât:
(1)
Potrivit articolului 2 din Regulamentul (CEE) nr. 3760/92 al Consiliului din 20 decembrie 1992 privind instituirea unui sistem comunitar al pescuitului și acvaculturii (3), obiectivul general al politicii comune a pescuitului este protecția și conservarea resurselor acvatice marine vii.
(2)
La cea de-a unsprezecea sesiune extraordinară care a avut loc la Santiago de Compostella (Spania) între 16 și 23 noiembrie 1998, Comisia internațională pentru conservarea tonidelor din Atlantic (CICTA) a recomandat anumite norme specifice cu privire la închiderile de sezon și la dimensiunile minime de descărcare pentru tonul roșu; normele se bazează pe un aviz științific; recomandarea a intrat în vigoare la 21 iunie 1999.
(3)
Comunitatea este membră a CICTA; este deci necesară punerea în aplicare a recomandărilor, pentru a se evita o presiune prea mare a pescuitului asupra stocurilor de ton roșu.
(4)
Regulamentul (CE) nr. 1626/94 (4) și Regulamentul (CE) nr. 850/98 (5) stabilesc dimensiunile minime de descărcare pentru tonul roșu, pentru Marea Mediterană și pentru regiunile de la 1 la 5, în afară de Skagerrak și Kattegat, din Oceanul Atlantic și Oceanul Indian; Regulamentul (CE) nr. 1626/94 prevede închideri de sezon în Mediterana; regulamentele menționate trebuie modificate în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1626/94 se modifică după cum urmează:
1.
La articolul 3a, alineatul (1) se înlocuiește cu textul următor:
„(1) Pescuitul tonului roșu cu plasa turnantă este interzis:
-
de la 1 la 31 mai în toată Marea Mediterană și de la 16 iulie la 15 august în Marea Mediterană, cu excepția Mării Adriatice, pentru vasele care operează exclusiv sau în principal în Marea Adriatică;
-
de la 16 iulie la 15 august în toată Marea Mediterană și de la 1 la 31 mai în Marea Adriatică, pentru vasele care operează exclusiv sau în principal în Mediterana, cu excepția Adriaticii.
Statele membre vor urmări ca toate vasele aflate sub pavilionul lor sau înmatriculate pe teritoriul lor să se conformeze prezentului alineat.
În sensul prezentului regulament, limita meridională a Mării Adriatice se situează de-a lungul unei linii care leagă granița greco-albaneză de Capo Santa Maria di Leuca.”
2.
În anexa IV, rubrica privitoare la Thunnus thynnus se înlocuiește cu textul de mai jos:
Specia
Dimensiunea minimă
„Ton roșu (Thunnus thynnus)
70 cm sau 6,4 kg (6)
Articolul 2
În anexa XII din Regulamentul (CE) nr. 850/98, rubrica privitoare la tonul roșu și nota de subsol 5 se înlocuiesc cu textul de mai jos:
Specia
Dimensiunea minimă
„Ton roșu (Thunnus thynnus)
70 cm sau 6,4 kg (7)
Articolul 3
Prezentul regulament intră în vigoare a doua zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 17 aprilie 2000.